เริ่มใช้หลักสูตรกลางการฝึกอบรมอาสาสมัคร 
 
 
นายวัลลภ   พลอยทับทิม  ปลัดกระทรวงการพัฒนาสังคมและความมั่นคงของมนุษย์เปิดเผยว่าสภาสังคมสงเคราะห์แห่งประเทศไทยในพระบรมราชูปถัมภ์ในฐานะองค์กรสาธารณประโยชน์ที่ได้รับการรับรองตามพระราชบัญญัติส่งเสริมการจัดสวัสดิการสังคม พ.ศ. ๒๕๔๖ และ (ฉบับที่ ๒) พ.ศ. ๒๕๕๐ ได้นำหลักสูตรกลางการฝึกอบรมอาสาสมัคร ขององค์การสวัสดิการสังคม ซึ่งจัดทำโดยคณะอนุกรรมการพัฒนาบุคลากรและมาตรฐานในคณะกรรมการส่งเสริมการจัดสวัสดิการสังคมแห่งชาติไปทดลองใช้ในการฝึกอบรมสมาชิกอาสาสมัครของสภาสังคมสงเคราะห์ฯ เป็นหน่วยงานแรกของประเทศ  ระหว่างวันที่ ๒ – ๓ กุมภาพันธ์ และวันที่ ๑๗ มิถุนายน ๒๕๕๒  ณ ห้องประชุม ชั้น ๓ ตึกนวมหาราช  สภาสังคมสงเคราะห์แห่งประเทศไทยในพระบรมราชูปถัมภ์    โดยมีผู้เข้ารับการฝึกอบรม จำนวน ๒๘๙  คน ในจำนวนนี้มีผู้ผ่านการฝึกอบรมตามเกณฑ์มาตรฐาน จำนวน ๒๔๕ คน  ซึ่งผู้ที่ผ่านการฝึกอบรมได้รับวุฒิบัตรหลักสูตรกลางการฝึกอบรมอาสาสมัครตามกฎหมายส่งเสริมการจัดสวัสดิการสังคมจากกระทรวงการพัฒนาสังคมและความมั่นคงของมนุษย์ 
              การจัดทำหลักสูตรกลางการฝึกอบรมอาสาสมัคร ขององค์การสวัสดิการสังคม เกิดขึ้น เนื่องจากปัจจุบันได้มีหน่วยงานจำนวนมากที่จัดให้มีอาสาสมัครเพื่อช่วยปฏิบัติงาน  และในทางปฏิบัติขึ้นอยู่กับแต่ละหน่วยงานว่าจะให้ความสำคัญกับการฝึกอบรมอาสาสมัครของตนเองมากน้อยเพียงใด ดังนั้นเพื่อให้มีหลักสูตรกลางการฝึกอบรมอาสาสมัครที่ใช้เป็นมาตรฐานร่วมกัน  คณะกรรมการส่งเสริมการจัดสวัสดิการสังคมแห่งชาติโดยคณะอนุกรรมการพัฒนาบุคลากรและมาตรฐานจึงได้จัดทำหลักสูตรกลางการฝึกอบรมอาสาสมัครขึ้น ประกอบด้วย ๖ วิชา  ๑๘ ชั่วโมง ได้แก่ ความสำคัญของอาสาสมัคร ความเข้าใจตนเองและผู้อื่น ความรู้เกี่ยวกับการจัดสวัสดิการสังคมและกฎหมายที่เกี่ยวข้องกับการจัดสวัสดิการสังคม เทคนิคการให้คำแนะนำช่วยเหลือเบื้องต้นและการส่งต่อ เทคนิคการทำงานกับชุมชน เทคนิคการทำงานเป็นทีมและการประสานเครือข่ายอาสามัคร   โดยเน้นการอบรมในลักษณะการเรียนรู้แบบมีส่วนร่วมและการฝึกทักษะในการปฏิบัติ ผู้เข้ารับการอบรมต้องมีเวลาเข้ารับการอบรมไม่น้อยกว่าร้อยละ ๘๐ และผ่านการประเมินด้วยการจัดทำรายงาน การสอบข้อเขียนและ/หรือการสอบปากเปล่า 

